Rossiya TIV rossiyalik harbiyning asirlikdan ozod etilganligi haqidagi ma’lumotni rad etdi

Rossiya Tashqi ishlar vazirligi Osiyo ikkinchi departamenti direktori Zamir Kabulov toliblarga asir tushgan Rossiya Federatsiyasining fuqarosi Sergey Sevastyanov Afg‘onistonda ozod etilganligi haqidagi ma’lumotni rad etdi. Bu haqda Meduza xabar bermoqda.

Rossiyalik bilan birga olti nafar pokistonlik ham qo‘lga olingan. Ular “Tolibon” tomonidan nazorat qilinuvchi hududga majburiy qo‘nishni amalga oshirgan Mi-17 vertolyotining ekipaji tarkibiga kirgan.
“Ekipaj hamon asirlikda bo‘lib, muzokaralar olib borilmoqda”, — dedi Kabulov.
Eslatib o‘tamiz, 4-avgust kuni Afg‘onistonning Luvgar viloyatiga Pokistonga tegishli bo‘lgan Mi-17 vertolyoti avariya holatida qo‘ngan. U ta’mirlash ishlarini o‘tkazish uchun Rossiyaga yo‘l olgan edi. Ekipaj a’zolari “Tolibon” harakati jangarilari tomonidan asirga olingan. Ular orasida Rossiya fuqarosi, 1956-yilda tug‘ilgan shturman S.K.Sevastyanov ham bor.